  CONSILIUL LOCAL AL MUNICIPIULUI CRAIOVA   
HOTĂRÂREA NR. 3
Consiliul Local al Municipiului Craiova, întrunit în şedinţa ordinară din 29.01.2009.

Având în vedere raportul nr.4921/2009 întocmit de Serviciul Resurse Umane, prin care se propune aprobarea remuneraţiei directorului general/directorului regiilor autonome şi societăţilor comerciale de interes local, precum şi a indemnizaţiei membrilor consiliilor de administraţie ale acestora şi rapoartele comisiilor de specialitate ale Consiliului Local al Municipiului Craiova nr.41, 42, 43, 45, 46/2009;  

  
În conformitate cu prevederile Ordonanţei de Urgenţă a Guvernului nr.222/2008 pentru modificarea art.3(1) alin. (1) din Ordonanţa de Urgenţă a Guvernului nr. 79/2008 privind unele măsuri economico-financiare la nivelul unor operatori economici şi unele măsuri referitoare la remunerarea conducătorilor şi adjuncţilor conducătorilor autorităţilor şi instituţiilor publice şi locale, Ordonanţei de Urgenţă a Guvernului nr.135/2008 pentru modificarea şi completarea Ordonanţei de Urgenţă a Guvernului nr.79/2008 privind unele măsuri economico-financiare la nivelul unor operatori economici şi Hotărârii Guvernului 1715/2008 privind unele măsuri pentru diminuarea cheltuielilor la entităţile la care capitalul social este deţinut integral sau majoritar de stat sau de o unitate adminstrativ teritorială;

În temeiul art.36, alin.2, lit. a coroborat cu alin.3, lit. b,  art.45, alin.1 şi art.61 alin.2  din Legea nr.215/2001, republicată, privind administraţia publică locală;

HOTĂRĂŞTE:

Art.1. Se aprobă remuneraţia directorului general/directorului regiilor autonome şi societăţii comerciale de interes local, prevăzute în anexa care face parte integrantă din prezenta hotărâre, la nivelul indemnizaţiei lunare acordate, conform prevederilor legale, pentru funcţia de viceprimar al municipiului Craiova.

Art.2. Membrii consiliilor de administraţie ale regiilor autonome şi societăţii comerciale de interes local prevăzute la art.1, beneficiază de o indemnizaţie de 1% din remuneraţia directorului/directorului general stabilită conform art.1 din prezenta hotărâre.

Art.3. Prezenta hotărâre produce efecte de la data intrării în vigoare a Ordonanţei de Urgenţă a Guvernului nr.222/2008 şi a Hotărârii Guvernului nr.1715/2008, dată la care îşi încetează efectele Hotărârile Consiliului Local al Municipiului Craiova nr.156/2004 şi 448/2007 şi respectiv se modifică în mod corespunzător art.11 din Hotărârea Consiliului Local al Municipiului Craiova nr.164/2007. .

Art.4. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico - Financiară, Serviciul Resurse Umane, Regia Autonomă de Transport Craiova, Regia Autonomă de  Termoficare Craiova, Regia Autonomă de Administrare a Domeniului Public şi Fond Locativ Craiova, Compania de Apă  Oltenia S.A. şi dl. Bordu Sever, reprezentantul autorităţii locale în consiliul de administraţie al Companiei de Apă Oltenia S.A. vor aduce la îndeplinire prevederile prezentei hotărâri.

